section_heading: Do Rivendella
paragraph_text: Dne 6. listopada, Nazgûli su ih sustigli kod Vjetrovrha. Frodo je podlegao neodoljivom iskušenju da stavi Prsten. Kad je to i napravio djelomično je ušao u svijet utvara i vidio je Nazgűle kakvi zbilja jesu, s bijelim licima i prodornim očima. Nazgûli su i njega također mogli vidjeti. Frodo se pokušao oduprijeti boreći se svojim mačem i prizivajući ime Elbereth, jedne od Valara. Gospodar Nazgûla ubo ga je u rame Morgulskom oštricom, a vršak koji se slomio pokušavao se domoći Frodovog srca. Tada ih je Aragorn napao plamenim bakljama i Nazgûli su se povukli, nadajući se da će komadić Morgulske oštrice ubrzo početi djelovati na Froda pretvarajući ga u utvaru pod Sauronovom vlašću.